《山水图为杨地官宗嗣题二首 其一》
明代·祁顺

美人家傍青山住，脩竹森森绕庭户。苍雪晴飘隔树风，寒岚昼庭层厓雨。

前村野色遥相连，长桥直抵疏篱边。半肩行李随诗叟，一棹烟波度酒船。

迩来别却清幽境，仕路难忘旧游兴。栖凤枝头夜月孤，钓鱼亭下秋风冷。

何日功成便赋归，登山临水重题诗。此君相见应无恙，晚节贞心如旧时。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。